Yo‘l harakati qoidalariga rioya etilishini ta’minlash bo‘yicha qo‘shimcha chora-tadbirlar to‘g‘risida

O‘zbekiston Respublikasi hududida yo‘l harakati qoidalariga so‘zsiz rioya etilishi va mazkur turdagi qoidabuzarliklar uchun javobgarlikning muqarrarligini ta’minlash, shuningdek, yo‘l harakati qoidalariga qatiy rioya etilishi bo‘yicha nazoratni yanada kuchaytirish maqsadida Vazirlar Mahkamasi qaror qiladi:
 1. O‘zbekiston Respublikasi hududida yo‘l harakati qoidalarini buzgan xorijiy avtotransport vositalari haydovchilari yoki boshqa shaxslardan tegishli jarimalarni ushbu avtotransport vositalari respublika hududidan olib chiqib ketayotilganda bojxona organlari tomonidan ichki ishlar organlari “onlayn” rejimda taqdim etgan ma’lumotlar asosida undirish mexanizmi joriy etilsin.
 Belgilansinki, ushbu bandda nazarda tutilgan qoidalar:
 O‘zbekiston Respublikasida akkreditatsiyadan o‘tgan xorijiy davlatlar diplomatik vakolatxonalari va konsullik muassasalarining, shuningdek, ularga tenglashtirilgan tashkilotlarning avtotransport vositalariga;
 O‘zbekiston Respublikasi hududiga vaqtincha kirgan yoki tranzit harakatlanishda bo‘lgan xorijiy rasmiy delegatsiyalar avtotransport vositalariga nisbatan tatbiq etilmaydi.
 2. O‘zbekiston Respublikasi Davlat bojxona qo‘mitasiga respublika hududida yo‘l harakati qoidalari buzilganligi uchun to‘lanmagan jarimalarni avtotransport vositalari respublika hududidan olib chiqib ketilayotganda undirish, jarima to‘lanmagan taqdirda esa jarima summasi to‘liq undirilgunga qadar avtotransport vositalarini hududiy ichki ishlar organlari bilan birgalikda O‘zbekiston Respublikasining Ma’muriy javobgarlik to‘g‘risidagi kodeksi 291-moddasida belgilangan tartibda vaqtincha saqlovga olish huquqi berilsin.
 3. O‘zbekiston Respublikasi Davlat bojxona qo‘mitasi Ichki ishlar vazirligi bilan birgalikda O‘zbekiston Respublikasi hududida vaqtincha bo‘lib turgan hamda respublika hududi bo‘ylab tranzit harakatlanayotgan xorijiy avtotransport vositalari bojxona chegarasini kesib o‘tishida, ularning respublika hududida yo‘l harakati qoidalarini buzganligini real vaqt rejimida aniqlash maqsadida Ichki ishlar vazirligining maxsus avtomatlashtirilgan foto va videofiksatsiya ma’lumotlar bazasini bir oy muddatda Davlat bojxona qo‘mitasining ma’lumotlar bazasi bilan integratsiyalashtirsin.
 4. O‘zbekiston Respublikasi Davlat bojxona qo‘mitasi:
 yo‘l harakati qoidalarini buzgan xorijiy avtotransport vositalari haydovchilari yoki boshqa shaxslar tomonidan to‘lanmagan jarimalarni ushbu avtotransport vositalari respublika hududidan olib chiqib ketilayotganda undirib olish choralarini ko‘rsin; 
 chegara bojxona postlarini zamonaviy kameralar bilan jihozlasin, shu jumladan “Avtotransport vositalari raqamlarini aniqlash tizimi” va dasturiy ta’minotlar bilan ta’minlasin hamda ushbu texnik vositalarni yangilab borish, axborot tizimlarining doimiy ishlab turishini ta’minlash bo‘yicha tegishli chora-tadbirlarni belgilasin.
 5. Yo‘l harakati qoidalarini buzgan xorijiy avtotransport vositalari haydovchilaridan bojxona organlari tomonidan undirilgan jarima summasidan O‘zbekiston Respublikasi Ichki ishlar vazirligining budjetdan tashqari jamg‘armasiga ajratilishi belgilangan qismning 50 foizi Davlat bojxona qo‘mitasining Moddiy yordam, ijtimoiy himoya, bojxona organlarini rivojlantirish va ko‘zda tutilmagan xarajatlar maxsus jamg‘armasiga o‘tkazilsin.
 6. O‘zbekiston Respublikasi hududida yo‘l harakati qoidalarini buzgan xorijiy avtotransport vositalari haydovchilaridan jarimalarni undirish tartibi to‘g‘risidagi nizom 1-ilovaga muvofiq tasdiqlansin.
 7. O‘zbekiston Respublikasi Hukumatining 2-ilovaga muvofiq ayrim qarorlariga o‘zgartirishlar kiritilsin.
 8. O‘zbekiston Respublikasi Davlat bojxona qo‘mitasi Ichki ishlar vazirligi, Moliya vazirligi hamda boshqa manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 
 9. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov, O‘zbekiston Respublikasi ichki ishlar vaziri P.R. Bobojonov hamda O‘zbekiston Respublikasi Davlat bojxona qo‘mitasi raisi M.B. Azimov zimmasiga yuklansin.
 1. Mazkur Nizom O‘zbekiston Respublikasi hududida yo‘l harakati qoidalarini buzgan xorijiy avtotransport vositalari haydovchilaridan jarimalarni undirish tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 O‘zbekiston Respublikasi Ichki ishlar vazirligining maxsus ma’lumotlar bazasi ― O‘zbekiston Respublikasi Ichki ishlar vazirligining (keyingi o‘rinlarda ― Ichki ishlar vazirligi) respublika hududida yo‘l harakati xavfsizligi qoidalarini buzish holatlarini qayd etish hamda ularning hisobini yuritish bo‘yicha avtomatlashtirilgan axborot tizimi; 
 xorijiy avtotransport vositalari ― xorijiy davlatlarning ro‘yxatga olish idoralarida ro‘yxatda turgan va O‘zbekiston Respublikasi hududiga chet el fuqarolari va O‘zbekiston Respublikasi hududida doimiy yashash joyiga ega bo‘lmagan fuqaroligi bo‘lmagan shaxslarning shaxsiy ehtiyojlarini qondirish, shuningdek, yuklar va yo‘lovchilarni xalqaro tashish maqsadida vaqtincha olib kiriladigan avtotransport vositalari;
 xorijiy avtotransport vositasining haydovchisi ― O‘zbekiston Respublikasi hududida xorijiy avtotransport vositasini boshqaradigan shaxs;
 chiqish (kirish) bojxona posti ― o‘z faoliyatini O‘zbekiston Respublikasi Davlat bojxona qo‘mitasi (keyingi o‘rinlarda ― Davlat bojxona qo‘mitasi) hududiy boshqarmasining bevosita rahbarligida amalga oshiradigan va uning tarkibiga kiradigan, O‘zbekiston Respublikasi Davlat chegarasining o‘tish punktida joylashgan davlat bojxona organi.
 3. Mazkur Nizom qoidalari:
 O‘zbekiston Respublikasida akkreditatsiyadan o‘tgan xorijiy davlatlar diplomatik vakolatxonalari va konsullik muassasalarining, shuningdek, ularga tenglashtirilgan tashkilotlarning avtotransport vositalariga;
 O‘zbekiston Respublikasi hududiga vaqtincha kirgan yoki tranzit harakatlanishda bo‘lgan xorijiy rasmiy delegatsiyalar avtotransport vositalariga nisbatan tatbiq etilmaydi.
 4. O‘zbekiston Respublikasi hududida yo‘l harakati qoidalarini buzgan xorijiy avtotransport vositasining haydovchisi yoki uni amalda olib chiqayotgan boshqa shaxsdan tegishli jarimalar ushbu avtotransport vositalari respublika hududidan olib chiqib ketilayotganda bojxona organlari tomonidan ichki ishlar organlari onlayn rejimda taqdim etgan ma’lumotlar asosida undiriladi.
 5. Bojxona organlari xorijiy avtotransport vositasi haydovchisi yoki uni amalda olib chiqayotgan boshqa shaxsdan yo‘l harakati qoidalarini buzganlik uchun jarimalarni undirishda Ichki ishlar vazirligining ma’lumotlar bazasidan Davlat bojxona qo‘mitasining ma’lumotlar bazasiga kelib tushgan jarima solish to‘g‘risidagi qaror asos bo‘ladi. 
 6. Ichki ishlar organining jarima solish to‘g‘risidagi qarori, bojxona organlari tomonidan onlayn rejimda taqdim etilgan “Avtotransport vositasini qaytarib olib chiqish to‘g‘risida majburiyatnoma” ma’lumotlari asosida real vaqtda avtomatik shakllanadi.
 7. Yo‘l harakati xavfsizligi qoidalarini buzganlik uchun jarima, Davlat bojxona qo‘mitasining ma’lumotlar bazasiga kelib tushgan jarima solish to‘g‘risidagi qarorda qayd etilgan miqdorda xorijiy avtotransport vositasi egasi, haydovchisi yoki uni amalda olib chiqayotgan boshqa shaxsdan undiriladi.
 8. Xorijiy avtotransport vositasining haydovchisi yoki uni amalda olib chiqayotgan boshqa shaxs respublika hududidan chiqish uchun davlat bojxona organiga murojaat qilganda, davlat bojxona xizmati organi xodimi ushbu xorijiy avtotransport vositasi ishtirokida respublika hududida sodir etilgan yo‘l harakati qoidalarini buzish holatlari mavjudligini ichki ishlar organi tomonidan taqdim etilgan ma’lumotlar bazasi orqali mustaqil ravishda tekshiradi.
 9. Davlat bojxona xizmati organi xodimi respublika hududida yo‘l harakati qoidalarini buzgan xorijiy avtotransport vositasining haydovchisini yoki uni amalda olib chiqayotgan boshqa shaxsni transport vositasining jarima summasini to‘lash sharti bilan respublikadan olib chiqilishiga yo‘l qo‘yilishi to‘g‘risida ogohlantiradi.
 10. Ichki ishlar vazirligining ma’lumotlar bazasidan Davlat bojxona qo‘mitasining ma’lumotlar bazasiga kelib tushgan jarima solish to‘g‘risidagi qaror chiqish bojxona posti xodimi tomonidan ikki nusxada chop etiladi.
 Jarima solish to‘g‘risidagi qarorning birinchi nusxasi to‘lov amalga oshirilgan kvitansiya bilan birgalikda chiqish bojxona posti ish yurituvida qoladi, ikkinchi nusxasi esa xorijiy avtotransport vositasi haydovchisiga yoki uni amalda olib chiqayotgan boshqa shaxsga beriladi.
 11. Yo‘l harakati qoidalarini buzgan xorijiy avtotransport vositasining haydovchisi yoki uni amalda olib chiqayotgan boshqa shaxs jarima solish to‘g‘risidagi qarorda qayd etilgan jarima summasini chegara bojxona postidagi bank kassalari yoki elektron to‘lov tizimlari yoxud o‘ziga o‘zi xizmat ko‘rsatish terminallari orqali to‘laydi. 
 12. Chegara bojxona postlaridagi bank kassalari:
 O‘zbekiston Respublikasi hududida yo‘l harakati qoidalarini buzgan xorijiy avtotransport vositasining haydovchisi yoki uni amalda olib chiqayotgan boshqa shaxsdan jarima summasini qabul qiladi;
 jarima summasi qabul qilinganligi haqida xorijiy avtotransport vositasining ro‘yxatdan o‘tkazish davlat raqami belgisini ko‘rsatgan holda kvitansiya rasmiylashtiradi va uning bir nusxasini xorijiy avtotransport vositasining haydovchisi yoki uni amalda olib chiqayotgan boshqa shaxsga beradi.
 Bank kassasi xodimi jarima solish to‘g‘risidagi qarorning patta va xazinachi qismlarini o‘z imzosi va muhri bilan tasdiqlaydi, patta qismi ish yurituvida qoladi, qolgan qismi esa xorijiy avtotransport vositasining haydovchisi yoki uni amalda olib chiqayotgan boshqa shaxsga qaytariladi. 
 13. Jarima summasi elektron to‘lov tizimlari yoxud o‘ziga o‘zi xizmat ko‘rsatish terminallari orqali to‘lanadi, bojxona posti xodimi elektron to‘lov tizimlari orqali mustaqil tekshiradi va jarima summasi to‘langan taqdirda, bu to‘g‘risidagi tegishli ma’lumotlarni Davlat bojxona qo‘mitasining yagona avtomatlashtirilgan axborot tizimida (keyingi o‘rinlarda ― DBQ YaAAT) shakllantirgan holda, xorijiy avtotransport vositasining respublika hududidan chiqishiga ruxsat beradi.
 14. Ichki ishlar organi to‘langan jarima summasi bo‘yicha ma’lumotlarni davlat bojxona xizmati organi tomonidan DBQ YaAATda onlayn rejimda ko‘rish imkoniyatini yaratadi.
 15. Yo‘l harakati qoidalarini buzganlik uchun jarima summasi to‘lanmagan taqdirda, davlat bojxona xizmati organi hududiy ichki ishlar organlari bilan birgalikda avtotransport vositalarini ushbu jarima summasi to‘liq undirilgunga qadar mazkur Nizomga 1-ilovaga muvofiq shakldagi dalolatnoma asosida O‘zbekiston Respublikasining Ma’muriy javobgarlik to‘g‘risidagi kodeksi 291-moddasida belgilangan tartibda vaqtincha saqlovga oladi.
 Agar eksport yuklarini tashish jarayonida yo‘l harakati xavfsizligi qoidalari buzilganligi bo‘yicha jarima summasini to‘lash imkoniyati bo‘lmaganda, keyinchalik to‘lash sharti bilan, shu jumladan jarima summasi to‘lanmagan taqdirda mazkur transport vositasi yoki mulkdorga (haydovchiga) tegishli boshqa transport vositasi kelgusida O‘zbekiston Respublikasi hududida vaqtincha saqlovga olinishi to‘g‘risida 2-ilovaga muvofiq shakldagi dalolatnoma asosida yozma ravishda ogohlantirilib, vaqtincha saqlovga olinmasdan bojxona postining respublikadan chiqish yo‘nalishi orqali harakatlanishiga ruxsat beriladi.
 Bunda chiqish bojxona posti xodimi Davlat bojxona qo‘mitasining ma’lumotlar bazasida ushbu bandga muvofiq transport vositasi haydovchisi ogohlantirilganligi to‘g‘risida tegishli belgi qo‘yadi.
 Ogohlantirish berilganlik bo‘yicha jarima summasi to‘lanmagan transport vositasi yoki mulkdorga (haydovchiga) tegishli boshqa transport vositasi O‘zbekiston Respublikasi hududiga kirganda vaqtincha saqlovga olinadi va to‘lanmagan qarzdorlik summasini mazkur Nizom hamda amaldagi qonunchilik hujjatlariga muvofiq undirib olish choralari ko‘riladi.
 Bunda tashqi savdo yuklari tashuvlari amalga oshirilayotgan bo‘lsa, to‘lanmagan qarzdorlik summasini undirib olish choralari chegara yoki tashqi savdo yuklari yetkazib beriladigan manzildagi bojxona postlarida amalga oshiriladi. 
 Tranzit tashuvlarni amalga oshirishda esa yo‘l harakati xavfsizligi qoidalari buzilganligi bo‘yicha qarzdorlik summalari to‘lanmagunga qadar respublika hududiga kiritilmaydi.
 16. Nizomga 1-ilovadagi dalolatnoma uch nusxada tuzilib, uning birinchi nusxasi ― transport vositasini vaqtincha saqlash uchun mas’ul bo‘lgan shaxsda, ikkinchi nusxasi ― chiqish bojxona posti ish yurituvida qoladi, uchinchi nusxasi esa transport vositasining haydovchisiga yoki uni amalda olib chiqayotgan boshqa shaxsga beriladi.
 Nizomga 2-ilovadagi dalolatnoma ikki nusxada tuzilib, uning birinchi nusxasi ― chiqish bojxona posti ish yurituvida qoladi, ikkinchi nusxasi esa transport vositasining haydovchisiga yoki uni amalda olib chiqayotgan boshqa shaxsga beriladi.
 Dalolatnomalar uni to‘ldirgan davlat bojxona xizmati xodimi imzosi va shaxsiy muhri bilan tasdiqlanadi va bu to‘g‘risida DBQ YaAATga tegishli ma’lumotlarni kiritadi.
 Dalolatnomalar hisobi DBQ YaAATda yuritib boriladi.
 17. Yo‘l harakati qoidalarini buzganlik uchun jarima summasi to‘lanmagan avtotransport vositasi belgilanadigan joylarda 60 kalendar kuni saqlanadi.
 18. Jarima summasi 60 kalendar kuni ichida to‘lanmagan taqdirda, to‘lanmagan qarzdorlik summasini amaldagi qonunchilik hujjatlariga muvofiq majburiy ijro va sud organlari bilan hamkorlikda transport vositasi hisobidan undirish choralari ko‘riladi.
 19. Qarzdorlik bo‘yicha yakuniy qaror qabul qilingan kundan e’tiboran o‘n kundan kechiktirmasdan, davlat budjetiga undirilgan summadan qarorda belgilangan miqdordagi mablag‘ Davlat bojxona qo‘mitasining Moddiy yordam, ijtimoiy himoya, bojxona organlarini rivojlantirish va ko‘zda tutilmagan xarajatlar maxsus jamg‘armasiga o‘tkaziladi. 
 20. Mazkur Nizom talablari buzilishida aybdor bo‘lgan shaxslar qonunchilik hujjatlariga muvofiq javobgar bo‘ladilar.
 1. Vazirlar Mahkamasining 2010-yil 2-apreldagi 62-son qarori (O‘zbekiston Respublikasi QHT 2010-y., 14-15-son, 106-modda) bilan tasdiqlangan Vazirliklar, davlat qo‘mitalari va idoralarning budjetdan tashqari jamg‘armalariga yo‘naltirilayotgan davlat bojlari, yig‘imlar va soliq bo‘lmagan to‘lovlardan, ma’muriy va moliyaviy jazolardan ajratmalar miqdorlarida:
 a) 3-pozitsiya quyidagi tahrirda bayon qilinsin:
 b) 9-pozitsiya quyidagi tahrirda bayon etilsin:
 2. Vazirlar Mahkamasining “O‘zbekiston Respublikasi Davlat bojxona qo‘mitasi faoliyatini tashkil etish masalalari to‘g‘risida” 1997-yil 30-iyuldagi 374-son qarori (O‘zbekiston Respublikasi QT, 1997-y., 7-son, 26-modda) 7-bandining ikkinchi xatboshisidagi “tushumlarning 40 foizi miqdoridagi ajratmalar” so‘zlari “tushumlar” so‘zi bilan almashtirilsin.